Nakaj chic cꞌo-vi rukꞌijul ri quinimakꞌij ri israelitas rubinan Pascua,
y ri Jesús xbe pa tinamit Jerusalem.
Chiriꞌ chojay che racho ri Dios etzꞌuyul-vi xeril ri yecꞌayin váquix,
ri yecꞌayin ovejas,
ri yecꞌayin palomas,
y ri eqꞌuexoy ruvech méra.
Y xuꞌon cꞌa jun (chꞌeyebel,
chꞌey-el) riqꞌuin caꞌi-oxiꞌ ruvech coloꞌ,
xerokotaj-pe conojel,
y ja jun ri ovejas y ri váquix xerokotaj-pe.
Xujopij cꞌa can ri quiméra ri eqꞌuexoy ruvech méra y xuticmayilaꞌ can ri qui-mesas.
Jacꞌariꞌ xuꞌij chique ri yecꞌayin palomas:
Queꞌivelesaj-e reꞌ vaveꞌ,
y man chic tiꞌen cꞌayibel che racho ri Nataꞌ Dios,
xchaꞌ.
Jacꞌariꞌ tok xuka pa quiviꞌ ri ru-discípulos ri ruchꞌabel ri Dios ri tzꞌiban can ri quireꞌ nuꞌij:
Jani na nikꞌaxo ri vánima roma ri yequibanalaꞌ ri vinak chupan ri vacho,
nichaꞌ.
Y roma ri xuꞌon ri Jesús pa racho ri Dios,
romariꞌ tok ri achiꞌaꞌ cꞌo quikꞌij chiquicojol ri israelitas quireꞌ xquiꞌij che:
¿Achique jun retal nacꞌut chikavech ri nicꞌutu chi kitzij cꞌo akꞌaꞌ richin xeꞌavokotaj-e ri vinak vaveꞌ?
xechaꞌ.
Y rijaꞌ xuꞌij chique:
Tiyojoꞌ ri racho ri Dios reꞌ,
y yin xtin-en chi xtipaꞌeꞌ chic chi oxiꞌ kꞌij,
xchaꞌ.
Jacꞌariꞌ tok ri achiꞌaꞌ israelitas cꞌo quikꞌij xquiꞌij che ri Jesús:
Ri jun jay reꞌ,
cuarenta y seis junaꞌ xquiꞌen ri kate-katataꞌ chirij richin xquipabaꞌ.
¿Y rat naꞌij chi napabaꞌ chi oxiꞌ kꞌij?
xechaꞌ che.
Pero ri racho ri Dios ri xuꞌij ri Jesús chique,
xa ja ri ru-cuerpo.
Ja tok cꞌason chic pe ri Jesús chiquicojol ri animaꞌiꞌ,
jariꞌ xuka pa quiviꞌ ri ru-discípulos chi rijaꞌ ruꞌin can reꞌ,
y xquinimaj chi kitzij ri nuꞌij ri ruchꞌabel ri Dios ri tzꞌiban can,
y xquinimaj ri chꞌabel ri ruꞌin can ri Jesús chique.
Tok ri Jesús cꞌo chiriꞌ pa tinamit Jerusalem roma ri nimakꞌij pascua,
eqꞌuiy xquinimaj (achique,
acuꞌx) rijaꞌ tok xquitzꞌet ri milagros ri xeruꞌon chiquivech.
Pero ri Jesús man cukul ta rucꞌuꞌx quiqꞌuin,
roma rijaꞌ reteman cánima conojel.
Man nicꞌatzin ta chi cꞌo jun niꞌin che achique chi cꞌaslen quicꞌuan,
roma rijaꞌ reteman ri achique cꞌo pa cánima ri vinak.